पटना र कटिहार क्वाटरफाइनलमा
तेस्रो संस्करणको मिल्स कप टी–२० क्रिकेट प्रतियोगितामा मंगलबार भारतका दुई टिम पटनाको हाइपफर्मेन्स क्रिकेट क्लब र कटिहार क्रिकेट क्लब क्वाटरफाइनल पुगेका छन् ।
विराटनगर — तेस्रो संस्करणको मिल्स कप टी–२० क्रिकेट प्रतियोगितामा मंगलबार भारतका दुई टिम पटनाको हाइपफर्मेन्स क्रिकेट क्लब र कटिहार क्रिकेट क्लब क्वाटरफाइनल पुगेका छन् ।प्लेयर अफ द म्याच पटनाका सचिन सिंहलाई पुरस्कृत गरिँदै ।विराटनगर जुट मिलको मैदानमा मंगलबार पटनाले विभागीय टिम नेपाल पुलिस क्लबलाई १२ रन र कटिहारले सिराहा क्रिकेट क्लबलाई ८ विकेटले पराजित गरेका थिए ।पहिलो खेलमा टस जितेको पटनाले १५.५ ओभरमा सबै विकेट गुगाउँदै १ सय ३ रन बनायो । सचिनकुमार सिंहले २६ रन बनाए । उनले २ छक्का र २ चौका हाने । प्रतीकले २२, सहिलले अविजित १३ रनको योगदान दिए । पुलिसका श्रवण यादवले ४ विकेट र रोशन सुवल र रसिव खानले ३–३ विकेट लिए ।१ सय ४ रनको लक्ष्य पछ्याएको पुलिस १७.३ ओभरमा सबै विकेट गुमाएर ९१ रनमा समेटियो । केशवले तीन चौकासहित १७ रन बनाए । पटनाका सकवुल जैनले ३, सचिन सिंह र हरिले २–२ विकेट लिए । खेलको प्लेयर अफ द म्याच पटनाका सचिन सिंह चुनिए ।दोस्रो खेलमा १ सय ६८ रनको लक्ष्य कटिहारले १४.३ ओभरमा २ विकेट गुमाएर पुरा गरेको थियो । अंकित सिंहले ४३ बलमा अविजित ८० रन जोडे । उनले ४ छक्का र १० चौका प्रहार गरे । उनी प्लेयर अफ द म्याच घोषित भए । असुबले अविजित २४, आशिषले ३१ र सुजितले ३० रन जोडे । त्यसअघि टस जितेर ब्याटिङ गरेको सिराहाले ८ विकेट गुमाई १ सय ६७ रन बनायो । रुपेशले २० बलमा अविजित ४७ रन बनाए । उनले ३ छक्का र ६ चौका हाने । दिपेश दास र सलोन साहले ३०–३० रनको योगदान दिए । बुधबार पहिलो खेल बीसीसीए विराटनगर र प्रशान्त क्रिकेट क्लब जोगवनी तथा आयोजक मिल्स क्रिकेट क्लब र सुनसरी क्रिकेट क्लबबीच खेल हुने तालिका छ ।